Antonio Pais

Antonio Pais Castroagudín, nado en Padrón o 7 de decembro de 1938 e finado o 13 de marzo de 2018 en Santiago de Compostela, foi un xogador de fútbol galego.

Traxectoria
Fillo de José Pais Trillo, rexistrador da propiedade e natural de Buxantes,  que exercía en Padrón, tivo tres irmáns (José María, Hermitas e Joaquín Alfonso). Criado en Santiago de Compostela, comezou a xogar ao fútbol como centrocampista no Club Arenal de Santiago.

O adestrador do Arenal era tamén o seleccionador xuvenil de España, e convocouno para o Campionato de Europa Xuvenil de 1957, onde España quedou subcampioa. Do Arenal pasou ao Xuvenil da Coruña, pero axiña regresaría a Santiago de Compostela, ao Club Santiago, que daquela xogaba en Terceira división, e co que quedaría quinto.

Pais fichou en 1958 polo Celta de Vigo, para xogar en Segunda división, onde permaneceu dúas tempadas. En 1961 fichou polo FC Barcelona, co que disputou os seus primeiros partidos en Primeira división. Aínda que fichara por tres anos, ao ano seguinte, 1962, foi cedido ao Mallorca. En 1963 fichou polo Real Zaragoza, onde xogaría durante seis anos e onde acadaría os seus títulos: dúas Copas do Xeneralísimo (1964 e 1966) e unha Copa de Feiras (1964). Coincidiu naquel conxunto con outros importantes xogadores de fútbol español dos anos sesenta, entre eles os chamados Cinco Magníficos (Canário, Lapetra, Santos e Villa, e mais o galego Marcelino), e con outros como o lugués Reija ou Santamaría. Retirouse en 1968 no Real Zaragoza. No decurso da súa carreira profesional, Pais disputou 170 partidos nas divisións profesionais, e meteu 29 golesFicha de Antonio Pais en bdfutbol.com.

Ao que se xubilou regresou a Galicia e instalouse en Santiago de Compostela, de onde lle era a muller, e Bertamiráns.

Vida persoal
Casou e tivo unha filla e tres fillos. Seu irmán Joaquín Alfonso foi concelleiro de Sanxenxo e líder da CNG nesa vila.

 Palmarés 
Real Zaragoza
 Copa do Xeneralísimo (2): 1963/64, 1965/66.
 Copa de Feiras (1): 1963/64.

Notas

Categoría:Centrocampistas de fútbol
Categoría:Futbolistas da provincia da Coruña
Categoría:Xogadores do Club Santiago
Categoría:Xogadores do Deportivo Xuvenil
Categoría:Xogadores do Celta de Vigo
Categoría:Xogadores do Real Zaragoza
Categoría:Xogadores do FC Barcelona
Categoría:Xogadores do RCD Mallorca
Categoría:Nados en Padrón
Categoría:Nados en 1938
Categoría:Finados en 2018
Categoría:Personalidades de Galicia sen imaxes